Grendel, Gábor, podpredseda NR SR (2021-03-17):
Je všeobecný súhlas? (Súhlasná i nesúhlasná reakcia pléna.) Nie je. Pán poslanec Blaha krúti hlavou, takže prezentujme sa a hlasujme. (Hlasovanie.) Prítomných 124 poslancov, za 86, proti 12, zdržalo sa 26, hlasovali všetci prítomní. Aj tento procedurálny návrh bol schválený. Skôr ako pristúpime k hlasovaniu o prerokovaných bodoch programu, podávam procedurálny návrh, aby sme návrh k zmene Štatútu Štátnej komisie pre voľby a kontrolu financovania politických strán (tlač 412), bod 37 schváleného programu, prerokovali budúci týždeň utorok 23. marca po tlači 450. Je všeobecný súhlas? (Súhlasná reakcia pléna.) Áno, takže ďakujem pekne. Panie poslankyne, páni poslanci, prezidentka Slovenskej republiky prijala dnes 17. marca demisiu člena vlády Slovenskej republiky Milana Krajniaka, povereného riadením ministerstva práce, sociálnych vecí a rodiny Slovenskej republiky. V súvislosti s uplatňovaním mandátu poslanca Národnej rady Slovenskej republiky podávam návrh na zaradenie nového bodu do programu 25. schôdze, ktorým je informácia Mandátového a imunitného výboru Národnej rady Slovenskej republiky o uplatňovaní a zániku mandátu poslanca Národnej rady Slovenskej republiky. Navrhujem, aby sme tento bod prerokovali zajtra ráno o 9.00 hod. a následne by sme hlasovali. Je všeobecný súhlas? (Súhlasná reakcia pléna.) Áno, ďakujem pekne. Ďalej vás chcem informovať, že vláda Slovenskej republiky doručila Národnej rade dva návrhy na skrátené legislatívne konanie, o vládnom návrhu novely zákona č. 67/2020 Z. z. o niektorých opatreniach vo finančnej oblasti (tlač 479), a o vládnom návrhu zákona, ktorým sa v súvislosti s druhou vlnou pandémie menia a dopĺňajú niektoré zákony v oblasti zdravotníctva (tlač 477), a vládne návrhy zákonov pod tlačami 480 a 478, preto v mene štyroch poslaneckých klubov, OĽANO, SME RODINA, SaS a ZA ĽUDÍ, podávam návrh na zaradenie týchto nových bodov do programu 25. schôdze. Navrhujem, aby sme tieto návrhy vlády prerokovali v piatok 19. marca o 9.00 hod. a následne by sme o nich hlasovali. Ak Národná rada rozhodne o skrátených legislatívnych konaniach, navrhujem, aby sme bezprostredne pristúpili k prvým čítaniam a následne k hlasovaniu. Je všeobecný súhlas? (Súhlasná i nesúhlasná reakcia pléna.) Nie? Dávam hlasovať. Prezentujme sa a hlasujme. (Hlasovanie.) Prítomných 124 poslancov, za 88, proti 14, zdržalo sa 22, hlasovali všetci prítomní. Tento návrh je schválený. Panie poslankyne, páni poslanci, ešte vás chcem informovať, že pán minister pôdohospodárstva písomne požiadal o preloženie vládneho návrhu novely zákona o neprimeraných podmienkach v obchode s potravinami (tlač 349) v druhom čítaní na ďalšiu riadnu schôdzu. Je to bod 45 schváleného programu, preto v mene 4 poslaneckých klubov, za OĽANO, SME RODINA, SaS a ZA ĽUDÍ, podávam návrh na vypustenie tohto bodu z programu 25. schôdze s tým, že uvedený návrh bude zaradený do návrhu programu schôdze Národnej rady so začiatkom od 4. mája 2021. Je všeobecný súhlas? (Súhlasná reakcia pléna.) Áno, ďakujem pekne. A teraz už pristúpime k hlasovaniu, a to o bode 34 programu, je to prvé čítanie o návrhu poslancov Kotlebu, Beluského, Šimka a Medveckého na vydanie zákona, ktorým sa mení a dopĺňa zákon č. 343/2015 Z. z. o verejnom obstarávaní (tlač 442). Dávam slovo spravodajkyni, ktorú určil navrhnutý gestorský výbor pre hospodárske záležitosti, pani poslankyni Magdaléne Sulanovej, aby hlasovanie uviedla. (Hlasovanie o návrhu poslancovu Národnej rady Slovenskej republiky Mariana Kotlebu, Martina Beluského, Jozefa Šimka a Andreja Medveckého na vydanie zákona, ktorým sa mení a dopĺňa zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov , tlač 442.)